

VLADA REPUBLIKE HRVATSKE

Zagreb, 28. svibnja 2020.

|  |  |
| --- | --- |
| **Predlagatelj:** | Ministarstvo mora, prometa i infrastrukture |
| **Predmet:** | Prijedlog odluke o privremenoj mjeri pomoći nakladnicima televizije s problemima u poslovanju uzrokovanim epidemijom bolesti COVID-19 umanjenjem plaćanja davanja trgovačkom društvu Odašiljači i veze d.o.o. |

**PRIJEDLOG**

Na temelju članka 8. i članka 31 stavka 2. Zakona o Vladi Republike Hrvatske (Narodne novine, broj 150/11, 119/14, 93/16 i 116/18) Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2020. godine donijela

**ODLUKU**

**o privremenoj mjeri pomoći nakladnicima televizije s problemima u poslovanju uzrokovanim epidemijom bolesti COVID-19 umanjenjem plaćanja davanja trgovačkom društvu Odašiljači i veze d.o.o.**

**I**.

Trgovačko društvo Odašiljači i veze d.o.o. će zbog posebne okolnosti uvjetovane epidemijom bolesti COVID-19 nakladnicima televizije, kojima je narušena gospodarska aktivnost i koji to mogu dokazati, umanjiti iznos naknada za odašiljanje za razdoblje od 1. travnja 2020. godine do dana prelaska na odašiljanje u DVB-T2 sustavu kako slijedi:

* za odašiljanje programa u MUX-u A i MUX-u B iznos naknade umanjuje se za 20%
* za odašiljanje programa u MUX-u D iznos naknade umanjuje se za 30%.

**II.**

Nakladnici televizije iz točke I. ove Odluke plaćat će umanjeni iznos mjesečne naknade na način da se 50% iznosa uplati po dospijeću, a preostalih 50% iznosa mjesečne naknade beskamatnom otplatom u jednakim mjesečnim obrocima, počevši od prvog sljedećeg mjeseca nakon dospijeća do najkasnije 31. ožujka 2022.

**III.**

Umanjenje iznosa naknada iz točke I. ove Odluke i obročna otplata iz točke II. ove Odluke ne primjenjuju se na nakladnike televizije kojima su osnivači ili imatelji dionica ili udjela Republika Hrvatska i/ili jedinice lokalne i područne (regionalne) samouprave, i/ili Centar za restrukturiranje i prodaju (CERP), i/ili pravne osobe koje se na temelju posebnog propisa financiraju pretežito ili u cijelosti iz državnog proračuna ili iz proračuna jedinica lokalne i područne (regionalne) samouprave, odnosno iz javnih sredstava, kao ni na njihova trgovačka društva kćeri, neovisno o veličini udjela.

**IV.**

Ova Odluka stupa na snagu danom donošenja, a objavit će se u Narodnim novinama.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Svjetska zdravstvena organizacija je 30. siječnja 2020. godine proglasila epidemiju bolesti COVID-19 javnozdravstvenom prijetnjom od javnozdravstvenog značaja (*Public Health Emergency of Intenational Concern* – PHEIC), zbog brzine širenja epidemije i velikog broja nepoznanica s njom u vezi. Ministar zdravstva proglasio je 11. ožujka 2020. godine epidemiju bolesti COVID-19 uzrokovane virusom SARS-CoV-2. Svjetska zdravstvena organizacija je 11. ožujka 2020. godine proglasila pandemiju bolesti COVID-19.

U tim posebnim okolnostima odlukama Stožera civilne zaštite Republike Hrvatske uvedene su brojne protuepidemijske mjere u cilju zaštite zdravlja i života građana, koje, uz ostalo, uključuju zabranu održavanja svih javnih događanja i okupljanja, obustavu rada u djelatnosti trgovine, obustavu svih sportskih natjecanja i dr. Slijedom navedenog, i oglašivači su bitno smanjili svoje oglašavanje u elektroničkim medijima, osobito u pogledu korištenja medijskih usluga televizije. Pad prihoda od oglašavanja zabilježen je u cijelome svijetu, pa tako i u Hrvatskoj, što je dovelo do značajnog smanjenja prihoda nakladnika televizije, čime je bitno narušena njihova gospodarska aktivnost, i što je prouzročilo znatno otežano ispunjavanje obveza plaćanja naknada za odašiljanje, na temelju postojećih ugovora s mrežnim i infrastrukturnim operatorom – društvom Odašiljači i veze d.o.o.

Kako se zbog navedenih razloga ne bi ugrozilo cjelokupno poslovanje nakladnika televizije u Republici Hrvatskoj, ovom se Odlukom predlaže umanjiti iznos naknada za odašiljanje programa u multipleksima MUX A, MUX B i MUX D, koje nakladnici televizije plaćaju društvu Odašiljači i veze d.o.o., za razdoblje od 1. travnja 2020. godine do dana prelaska na odašiljanje u novom DVB-T2 sustavu. Također se predlaže i obročno plaćanje tako umanjene naknade.

Nadalje, utvrđuje se da se mjere iz ove Odluke ne primjenjuju na nakladnike televizije kojima su osnivači ili imatelji dionica ili udjela Republika Hrvatska i/ili jedinice lokalne i područne (regionalne) samouprave, i/ili Centar za restrukturiranje i prodaju (CERP), i/ili pravne osobe koje se na temelju posebnog propisa financiraju pretežito ili u cijelosti iz državnog proračuna ili iz proračuna jedinica lokalne i područne (regionalne) samouprave, odnosno iz javnih sredstava, kao ni na njihova trgovačka društva kćeri, neovisno o veličini udjela.

Ova Odluka stupa na snagu danom donošenja, a objavit će se u Narodnim novinama.

Procjena fiskalnog učinka – ova Odluka nema utjecaja na državni proračun Republike Hrvatske.